Det Økonomiske og Sociale Udvalgs udtalelse om "Kommissionens forslag til Rådets direktiv om beskyttelse af arbejdstagerne mod risici for under arbejdet at være udsat for kræftfremkaldende stoffer (Sjette særdirektiv i henhold til artikel 16, stk. 1, i direktiv 89/391/EØF)"

(1999/C 368/07)

Rådet for Den Europæiske Union besluttede den 17. maj 1999 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Thomas Etty til ordfører. Sektionen vedtog sin udtalelse den 30. september 1999.

Det Økonomiske og Sociale Udvalg vedtog på sin 367. plenarforsamling af 20.-21. oktober 1999, mødet den 20. oktober 1999, med 97 stemmer for, 1 stemme imod og 2 hverken for eller imod, følgende udtalelse.

1. ØSU er generelt enig med Kommissionen i, at det er vigtigt at gøre fællesskabslovgivningen enklere og klarere, uden at antaste beskyttelsesniveauet. Det er i hvert fald tiltrængt i forbindelse med lovgivningen om sikkerhed og sundhed på arbejdspladsen, hvor nogle af de eksisterende instrumenter har fået en meget kompliceret struktur.

2. ØSU konstaterer, at konsolideringen ikke indebærer substantielle ændringer af den eksisterende lovgivning.

3. ØSU konstaterer endvidere, at Kommissionens afgørelse af 1. april 1987 fastslår, at alle retsakter skal kodificeres senest efter den 10. ændring (et minimumskrav). Direktivet om kræftfremkaldende stoffer fra 1990(1) var kun ændret en gang, da Kommissionen forelagde sit forslag den 8. april 1999. Siden er det blevet ændret for anden gang pr. 29. april 1999.

ØSU finder, at kodificeringen bør påbegyndes, hvor behovet for at skabe transparens er størst. Kommissionen bør søge at undgå situationer, hvor et forslag om kodificering næsten umiddelbart efterfølges af et nyt ændringsforslag.

At Kommissionen i dette tilfælde var så tidligt ude med sit forslag, har at gøre med anvendelsesområdet. Oprindeligt begrænsede direktivet beskyttelsen af arbejdstagerne til stoffer, der var klassificeret af EF; men ved den første ændring blev anvendelsesområdet udvidet til også at omfatte stoffer, som er kræftfremkaldende ifølge andre autoritative organer.

ØSU forstår, at man er nået vidt med forberedelserne til at inddrage den anden ændring i kodificeringsprocessen. Det forventer derfor, at det nye forslag bliver vedtaget inden længe.

4. ØSU støtter fuldt ud det foreliggende forslag.

5. Da det er det første forslag af denne art på dette felt, som ØSU får forelagt, ønsker det at udtale følgende om de generelle aspekter af kodificeringsprocessen i forbindelse med lovgivningen om sundhed og sikkerhed på arbejdspladsen:

- under henvisning til pkt. 2 ovenfor: hvis der er nuanceforskelle på beskyttelsesniveauet i de instrumenter, der skal kodificeres, må de bestemmelser, der giver den bedste sundheds- og sikkerhedsbeskyttelse på arbejdspladsen, finde anvendelse;

- hvis instrumenterne indeholder undtagelsesbestemmelser, f.eks. om fritagne sektorer, bør kodificeringen straks foranledige de relevante EU-tjenestegrene og -organer til at drøfte, om undtagelserne stadig er berettigede, og til at drage og gennemføre konklusionerne heraf;

- kodificering er ikke alene vigtig for at gøre lovgivningen klarere og lettere tilgængelig for almindelige mennesker i EU, men også af hensyn til regeringerne, parlamenterne og de socioøkonomiske interesseorganisationer i de lande, der søger om medlemskab af EU, herunder navnlig landene i Central- og Østeuropa. I den forbindelse opfordrer ØSU igen til nærmere samarbejde med relevante parter i disse lande på området sundhed og sikkerhed på arbejdspladsen;

- ØSU er klar over, at kodificeringen ikke blot er en sag, der vedrører GD V, men i høj grad også Kommissionens juridiske tjeneste. Ikke desto mindre gentager det sin tidligere opfordring til Kommissionen om at sikre, at GD V får stillet tilstrækkelige ressourcer til rådighed til at kunne løse sine opgaver tilfredsstillende;

- hvis det - som håbet - viser sig, at kodificeringen gør EU-lovgivningen klarere og mere tilgængelig, kunne GD V sondere muligheden for at forbedre gennemførelsen af den eksisterende lovgivning via yderligere instrumenter og tiltag.

Bruxelles, den 20. oktober 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) Direktiv 90/394/EØF, se EFT L 196 af 26.7.1990.